寄贈華山致仕韓見素
作者：魏野
朝代：宋

paragraphs: 盡垂華髮戀金門，獨乞懸車未五旬。
清世一般爲隠逸，碧霄兩處應星辰。
繡衣脫下寧妨貴，錦帳眠來不稱貧。
瀟灑易添新道氣，光陰難改舊風神。
老輕白傅方歸洛，亂鄙黄公始避秦。
象簡豈同青竹杖，廌冠爭勝白綸巾。
世間名繫昌朝客，物外銜稱太華人。
醉指鼇頭爲別業，吟誇仙掌是比鄰。
劍生塵土揩磨懶，書带煙嵐曬曝頻。
石鼓曉聽殊待漏，玉潭時看異迷津。
琴憐徽外聲彌澹，酒愛篘中味更醇。
精細處方因療鶴，等閑開食爲迎賓。
芝田女僕皆能採，蘭佩兒童亦解紉。
丹訣有靈還似性，詩篇無病恰如身。
要君計想嫌弘景，棄室翻應笑子真。
預祝全家上昇日，願停絳節許相親。